-----------------------------------------------------------------------
  11. การควบคุมภายใน

  -----------------------------------------------------------------------

คณะกรรมการบริษัทได้จัดประชุมครั้งที่ 1/2550 วันที่ 24 มกราคม พ.ศ.2550
โดยมีคณะกรรมการตรวจสอบเข้าร่วมประชุมด้วย
เพื่อให้ความเห็นเกี่ยวกับความเพียงพอและความเหมาะสมของระบบการควบคุมภายใน
ซึ่งคณะกรรมการตรวจสอบได้ชี้แจงและรายงานผลการตรวจสอบภายในในรอบปี พ.ศ. 2549
ให้คณะกรรมการบริษัทรับทราบ สรุปได้ว่า

คณะกรรมการตรวจสอบได้พิจารณาและสอบทานรายงานผลการตรวจสอบ
พร้อมทั้งข้อเสนอแนะการตรวจสอบภายใน
ซึ่งมุ่งเน้นการตรวจสอบเชิงปฏิบัติการให้พัฒนาอย่างมีประสิทธิภาพต่อเนื่อง มีประสิทธิผล
รวมทั้งให้มีการติดตามและดำเนินการแก้ไขผลการตรวจสอบในประเด็นที่เป็นสาระสำคัญ
โดยเฉพาะประเด็นสำคัญของปัจจัยความเสี่ยงที่อาจมีผลกระทบต่อการปฏิบัติงาน
รายการที่เกี่ยวโยงซึ่งอาจทำให้เกิดความขัดแย้งทางผลประโยชน์
เป็นรายการจริงทางการค้าอันเป็นธุรกิจปกติทั่วไปอย่างสมเหตุสมผลและเป็นผลประโยชน์สูงสุดตามนโยบายบริษัทฯ
การดูแลทรัพย์สิน มีระบบป้องกันที่ดี ไม่พบรายการทุจริตหรือการนำทรัพย์สินของบริษัทฯ
ไปใช้โดยมิชอบ ผลการสอบทานเป็นไปตามขั้นตอนที่กำหนดไว้
สอดคล้องกับข้อกำหนดกฎหมายของภาครัฐและนโยบายการกำกับดูแลกิจการที่ดี
ในส่วนการหารือกับผู้สอบบัญชีภายนอก เพื่อประเมินระบบการควบคุมภายใน
มีความเหมาะสมกับหลักการบัญชีที่ปฏิบัติ มีความเพียงพอของระบบควบคุมภายใน
ไม่มีข้อบกพร่องที่เป็นสาระสำคัญ

คณะกรรมการบริษัทมีความเห็นต่อระบบการควบคุมภายในเช่นเดียวกับคณะกรรมการตรวจสอบ
โดยให้ความสำคัญต่อระบบการควบคุมภายใน สรุปสาระสำคัญดังนี้

1.  องค์กรและสภาพแวดล้อม

  บริษัทฯ ได้ปรับปรุงผังโครงสร้างองค์กรเพื่อให้การปฏิบัติงานมีความคล่องตัวเหมาะสม
  สอดคล้องกับสภาพธุรกิจที่เปลี่ยนแปลง
  เพื่อรองรับแผนงานระยะยาวและการขยายงานในต่างประเทศ ดังนี้

  1.1 ธุรกิจไฟฟ้า (Power Business) ได้แบ่งหน่วยงานใหม่ โดยแบ่งเป็น 4 ฝ่าย ได้แก่
  ฝ่ายธุรกิจไฟฟ้า-สาธารณรัฐประชาชนจีน (China Power Business)
  ฝ่ายวางแผนและพัฒนาโครงการ (Strategic Planning & Project Development)
  ฝ่ายวิศวกรรมและปฏิบัติการโครงการ (Engineering & Project Operations)
  และฝ่ายโครงการหงสา

  1.2 สายงานพัฒนาธุรกิจ (Business Development) มีการปรับโครงสร้าง
  โดยแบ่งเป็นฝ่ายพัฒนาโครงการธุรกิจ (Business Project Development)
  และฝ่ายสนับสนุนพัฒนาธุรกิจ (Business Development Support)

1.3 สายงาน Technical Development & Services ได้เพิ่มฝ่าย Technical
Performance Management

  1.4 สายงานรัฐและชุมชนสัมพันธ์ (External Relations) ได้แบ่งหน่วยงานใหม่
  โดยแบ่งเป็นฝ่ายรัฐสัมพันธ์ (Government Relations) และฝ่ายชุมชนสัมพันธ์ (Community
  Development)

  1.5 สำนักธุรกิจถ่านหิน (Coal Business Office) ได้ปรับเปลี่ยนจากฝ่าย Coal
  Information System เป็นฝ่ายบริหารประสิทธิผล (Performance Management)

  1.6 ฝ่ายตรวจสอบภายใน-ธุรกิจถ่านหินสาธารณรัฐอินโดนีเซีย (Internal Audit
  Division-Indonesia)
  ได้ปรับเปลี่ยนสายการบังคับบัญชาโดยรายงานตรงต่อสำนักงานตรวจสอบภายใน (Internal
  Audit Department)

1.7 เพิ่มหน่วยงานใหม่ New Energy Development Project

2.  การดำเนินงาน

  คณะกรรมการบริษัทได้ส่งเสริมกิจกรรมค่านิยมร่วมบ้านปู (Banpu Spirit)
  เพื่อสร้างค่านิยมและแนวทางปฏิบัติให้เป็นหนึ่งเดียวกันให้กับพนักงานในองค์กรอย่างต่อเนื่อง
  เพื่อเป็นพลังผลักดันให้บริษัทฯ มุ่งไปสู่ความสำเร็จในอนาคตโดยสอดคล้องกับวิสัยทัศน์ของบริษัทฯ
  ส่งเสริมสนับสนุนนโยบายการกำกับดูแลกิจการและจริยธรรมธุรกิจ ให้มีความชัดเจน โปร่งใส
  ในเดือนกันยายน พ.ศ. 2549 บริษัทฯ ได้ประกาศใช้นโยบายบรรษัทภิบาล (Corporate
  Governance Policy) และคู่มือจริยธรรมธุรกิจ (Code of Conduct)
  ฉบับแก้ไขเพิ่มเติมจากปี พ.ศ. 2545 โดยปรับปรุง
  เพิ่มเติมข้อปฏิบัติให้ครอบคลุมแนวทางปฏิบัติต่างๆ ให้เป็นสากล มีความทันสมัย เหมาะสมกับเวลา
  การกำหนดนโยบายและแผนการปฏิบัติงาน คำนึงถึงความเป็นธรรมต่อพนักงาน ลูกค้า
  คู่แข่งทางการค้า รวมถึงความรับผิดชอบต่อผู้ถือหุ้น สังคมส่วนรวมและสิ่งแวดล้อม
  โดยมีสำนักงานตรวจสอบภายในซึ่งมีอิสระในการตรวจสอบ
  และรายงานตรงต่อคณะกรรมการตรวจสอบ
  ทำหน้าที่ตรวจสอบการปฏิบัติงานของทุกหน่วยงานทั้งหน่วยงานธุรกิจและหน่วยงานสนับสนุนให้เป็นไปตามระเบียบที่วางไว้
  รวมทั้งสอบทานและติดตามการบริหารที่สำคัญอย่างต่อเนื่องจากคณะกรรมการบริหารความเสี่ยง
  และสอบทานการทำธุรกรรมการขายถ่านหินล่วงหน้าโดยใช้อนุพันธ์ทางการเงิน (Coal Swap)
  กับคู่สัญญาประเภทสถาบันการเงิน ให้เกิดความเชื่อมโยงกับการควบคุมภายใน
  การดำเนินงานต้องเป็นไปตามกลไกและกระบวนการที่จะต้องปฏิบัติอย่างเคร่งครัด
  สามารถวัดผลได้ บรรลุวัตถุประสงค์ตามนโยบาย
  เพื่อสร้างความเชื่อมั่นแก่ผู้ถือหุ้นว่าผลประโยชน์ของผู้ถือหุ้นได้รับการดูแลอย่างดี
  สร้างคุณค่าและผลประโยชน์ระยะยาวแก่ผู้มีส่วนเกี่ยวข้องกับบริษัทฯ

3. การบริหารความเสี่ยง

  บริษัทฯ กำหนดนโยบายการบริหารความเสี่ยงเป็นนโยบายสำคัญ บริษัทฯ
  ได้มีการติดตามเรื่องการบริหารความเสี่ยงจากหน่วยงานต่างๆ
  รวมทั้งระบบการรายงานและติดตามผลการบริหารความเสี่ยงให้สอดคล้องกับสถานการณ์ปัจจุบัน
  โดยได้ว่าจ้างที่ปรึกษาเข้ามาช่วยในการพัฒนาระบบการรายงานและติดตามผลการบริหารความเสี่ยง
  (Risk Monitoring Software) ฝ่ายบริหารของบริษัทฯ ได้มีการกำหนดนโยบายความเสี่ยง
  แผนงาน และมีองค์กรการบริหารความเสี่ยง ซึ่งประกอบด้วยคณะกรรมการบริหารความเสี่ยง
  (Risk Management Committee) ผู้ประสานงานความเสี่ยงประจำหน่วยงาน
  และกำหนดผู้รับผิดชอบความเสี่ยงในหน่วยงานต่างๆ
  พร้อมทั้งมีการปลูกฝังให้เป็นวัฒนธรรมองค์กรว่า
  การบริหารความเสี่ยงเป็นความรับผิดชอบของผู้บริหารทุกคน
  มีการวางแผนและการกำหนดมาตรการบริหารความเสี่ยง
  มีการประเมินปัจจัยความเสี่ยงซึ่งอาจส่งผลกระทบต่อการดำเนินธุรกิจและเป้าหมายของบริษัทฯ
  จัดให้มีการติดตามการบริหารความเสี่ยงของหน่วยงานต่างๆ ภายในองค์กร
  และรายงานคณะกรรมการบริหารความเสี่ยง
  เพื่อรายงานคณะกรรมการบริษัทอย่างต่อเนื่องนอกจากนั้น บริษัทฯ
  ได้จัดให้มีการฝึกอบรมและฝึกซ้อมการทำแผนการดำเนินธุรกิจอย่างต่อเนื่อง (Business
  Continuity Plan: BCP) ซึ่งประกอบด้วย

1.  แผนการตอบสนองเหตุการณ์ฉุกเฉิน (Emergency Response Plan: ERP)

2.  แผนการกู้กลับคืนจากภัยพิบัติ (IT Disaster Recovery Plan : IT DRP) และ

3.  แผนการสื่อสารในภาวะวิกฤต (Crisis Communication Plan: CCP)

4. การควบคุมการปฏิบัติงานของฝ่ายบริหาร

  คณะกรรมการบริษัทได้แต่งตั้งคณะกรรมการย่อย 3 คณะ ประกอบด้วย คณะกรรมการตรวจสอบ
  คณะกรรมการบรรษัทภิบาลและสรรหา และคณะกรรมการกำหนดค่าตอบแทน ซึ่งคณะกรรมการทั้ง
  3 คณะ ได้ปฏิบัติงานภายใต้ขอบเขต
  หน้าที่และความรับผิดชอบที่ได้รับมอบหมายอย่างเคร่งครัดและเหมาะสมในด้านบริหาร บริษัทฯ
  ได้กำหนดขอบเขต อำนาจหน้าที่ตลอดจนความรับผิดชอบของผู้บริหารและผู้ปฏิบัติงานแต่ละระดับ
  บริษัทฯ ได้ปรับปรุงตารางอำนาจอนุมัติของฝ่ายบริหารแต่ละระดับให้เหมาะสม มีความชัดเจน
  จัดทำคู่มือการปฏิบัติงานเป็นลายลักษณ์อักษร
  ติดตามดูแลการดำเนินงานของบริษัทย่อยและบริษัทร่วมอย่างสม่ำเสมอ
  จัดทำคู่มือสอบทานการปฏิบัติงานตามกฎหมาย นิติกรรม สัญญาที่เกี่ยวข้อง
  คณะกรรมการตรวจสอบได้พิจารณาทบทวนและอนุมัติแผนการตรวจสอบประจำปี
  ช่วยให้แผนการตรวจสอบครอบคลุมทุกกระบวนการปฏิบัติงานที่มีความเสี่ยงสูง
  รวมทั้งครอบคลุมถึงความคาดหวังของผู้มีส่วนเกี่ยวข้องกับบริษัทฯ (Stakeholders’
  Expectation) ซึ่งทำให้บริษัทฯ มั่นใจว่าหน่วยงานต่างๆ
  มีการควบคุมภายในในการปฏิบัติงานเพียงพอที่จะบรรเทาความเสี่ยงในการดำเนินงานทุกด้าน
  ทั้งด้านการเงิน การปฏิบัติงาน การปฏิบัติให้ถูกต้องตามกฎหมาย ข้อบังคับ ระเบียบ
  กฎเกณฑ์ต่างๆ
  รวมถึงได้พิจารณาประเด็นสำคัญและปัญหาที่ตรวจพบจากการตรวจสอบโดยผู้ตรวจสอบภายในและผู้ตรวจสอบภายนอก
  ผลจากการตรวจสอบและติดตามอย่างใกล้ชิด
  ได้รายงานฝ่ายบริหารและผู้บริหารของหน่วยงานที่เกี่ยวข้องทราบและพิจารณาปรับปรุงแก้ไขการปฏิบัติงานให้มีประสิทธิผลยิ่งขึ้น

5. ระบบสารสนเทศและการสื่อสารข้อมูล

  บริษัทฯ ได้นำระบบงานสารสนเทศของกลุ่ม Mincom Corporation
  มาใช้ในการบริหารจัดการด้านการผลิตและการขายถ่านหินของบริษัทฯ ภายใต้ชื่อโครงการ
  Business Process Standardization (BPS)
  เพื่อพัฒนาระบบฐานข้อมูลสารสนเทศด้านการบริหารจัดการระบบ Supply Chain ของบริษัทฯ
  ให้มีประสิทธิภาพและทันเวลาต่อการใช้ประกอบการตัดสินใจของฝ่ายบริหาร
  เพิ่มประสิทธิภาพในการติดต่อสื่อสารระหว่างหน่วยงาน
  รวมทั้งมีการพัฒนาระบบเพิ่มเติมเพื่อให้ครอบคลุมการใช้งานที่กว้างขวางขึ้น นอกจากนั้นบริษัทฯ
  ได้จัดให้มีข้อมูลที่สำคัญต่างๆ สำหรับคณะกรรมการบริษัทฯ
  คือการบันทึกและสรุปความเห็นของที่ประชุมไว้ในรายงานการประชุมคณะกรรมการบริษัทฯ ทุกครั้ง
  การจัดระบบสารสนเทศเพื่อการสื่อสารกับพนักงานทุกระดับทั้งภายในและภายนอกองค์กร
  การจัดเก็บเอกสารประกอบการบันทึกบัญชีไว้ตามที่กฎหมายกำหนด ระบบการสำรองข้อมูล
  มีการประชุมระหว่างคณะกรรมการตรวจสอบกับผู้สอบบัญชีรับอนุญาตและฝ่ายบัญชี
  เพื่อทบทวนนโยบายบัญชีตามหลักการที่รับรองทั่วไป รวมทั้งพิจารณาสาระสำคัญต่างๆ
  ตามรายงานของผู้สอบบัญชีรับอนุญาต และได้ปรับปรุงระบบการสื่อสารข้อมูลระหว่างบริษัทฯ
  กับบริษัทย่อยและบริษัทร่วมในต่างประเทศ
  เพื่อให้การประสานงานการติดตามดูแลการดำเนินงานของบริษัทย่อยและบริษัทร่วมเป็นไปอย่างมีประสิทธิภาพ

6. ระบบการติดตาม

บริษัทฯ มีการประชุมคณะกรรมการบริษัท ในปี พ.ศ.2549 รวม 14 ครั้ง
และมีการประชุมผู้บริหารอย่างสม่ำเสมอทุกเดือน
เพื่อพิจารณาและติดตามผลการดำเนินงานของฝ่ายบริหารให้เป็นไปตามเป้าหมาย
ในการประชุมคณะกรรมการบริษัทฯ หรือประชุมฝ่าย/ผู้บริหาร
หากผลการดำเนินการแตกต่างจากเป้าหมาย
จะมีมติให้ฝ่ายจัดการรับไปดำเนินการแก้ไขและรายงานคณะกรรมการบริษัท

  การประชุมของคณะกรรมการตรวจสอบ มีการประชุมรวม 9 ครั้ง
  เพื่อพิจารณาและติดตามผลการดำเนินงานอย่างสม่ำเสมอ มีการปฏิบัติตามเป้าหมายที่กำหนดไว้
  ระบบการควบคุมภายในเป็นไปอย่างต่อเนื่องและมีการปรับปรุงแก้ไขทันท่วงที
  สอดคล้องกับสถานการณ์ที่เปลี่ยนแปลงไป
  ซึ่งได้รายงานผลการสอบทานงบการเงินต่อคณะกรรมการบริษัททุกไตรมาสเพื่อทราบเป็นปกติ
  และรายงานผลการประชุมคณะกรรมการตรวจสอบในงานด้านอื่นต่อประธานกรรมการบริษัททราบทุกครั้ง